DA Den Europæiske Unions Tidende L 142/47

KOMMISSIONENS AFGØRELSE

af 31. maj 2012

om nedsættelse af en ekspertgruppe vedrørende landtransportsikkerhed

(2012/286/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde og

ud fra følgende betragtninger:

(1) I henhold til traktatens artikel 90 bør traktaternes mål vedrørende transport søges virkeliggjort inden for rammerne af en fælles transportpolitik, og transportsikkerhed er en vigtigt del heraf.

(2) I hvidbogen »en køreplan for et fælles europæisk transportområde — mod et konkurrencedygtigt og ressourceeffektivt transportsystem« (1), bilag I, punkt 1.3, angives et initiativ til nedsættelse af en permanent ekspertgruppe vedrørende landtransportsikkerhed.

(3) Det er derfor nødvendigt at nedsætte en ekspertgruppe vedrørende landtransportsikkerhed og fastlægge dens opgaver og struktur.

(4) Gruppen bør bistå Kommissionen med at udforme og gennemføre Unionens aktiviteter, der sigter mod at udforme en politik vedrørende landtransportsikkerhed og fremme en løbende udveksling af relevante erfaringer, politikker og praksis mellem medlemsstaterne og de forskellige involverede parter.

(5) Gruppen bør bestå af medlemsstaternes kompetente myndigheder. Disse bør udpege eksperter fra de statslige instanser med ansvar for transport, sikkerhed og retshåndhævelse.

(6) Der bør fastsættes regler for gruppemedlemmernes videregivelse af oplysninger.

(7) Alle personoplysninger, der vedrører gruppens medlemmer, bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2) —

VEDTAGET DENNE AFGØRELSE:

Artikel 1

Genstand

Der nedsættes en ekspertgruppe vedrørende landtransportsikkerhed, i det følgende benævnt »gruppen«.

Artikel 2

Opgaver

1. Gruppen har til opgave at bistå Kommissionen med at udforme og gennemføre EU's aktiviteter med henblik på at opstille en sikkerhedspolitik vedrørende landtransport samt at fremme en løbende udveksling af relevante erfaringer, politikker og praksis mellem medlemsstaterne og de forskellige involverede parter.

2. Med henblik på at opfylde de i stk. 1 nævnte mål skal gruppen:

— bistå Kommissionen med at udarbejde instrumenter til opfølgning, evaluering og udbredelse af resultaterne af de foranstaltninger, som Den Europæiske Union har truffet med hensyn til landtransportsikkerhed

— bidrage til at gennemføre EU-handlingsprogrammer på dette område, navnlig ved at foretage en gennemgang af resultaterne af disse foranstaltninger og foreslå forbedringer heraf

— fremme udvekslingen af oplysninger om gennemførte foranstaltninger på samtlige niveauer til at fremme landtransportsikkerheden og i givet fald fremsætte forslag om mulige foranstaltninger på EU-plan

— afgive udtalelser eller forelægge rapporter for Kommissionen enten efter anmodning fra denne eller på eget initiativ om ethvert relevant aspekt i forbindelse med fremme af landtransportsikkerheden i EU.

Artikel 3

Høring

Kommissionen kan høre gruppen om spørgsmål i relation til landtransportsikkerhed.

Artikel 4

Medlemskab

1. Medlemmerne skal bestå af medlemsstaternes kompetente myndigheder. Disse udnævner to repræsentanter:

a) en repræsentant for hver medlemsstats ministerier eller statslige instanser, som er ansvarlig for landtransport

b) en repræsentant for hver medlemsstats ministerier eller statslige instanser, som er ansvarlig for sikkerhed eller retshåndhævelse.

2. Kommissionens repræsentanter kan give observatørstatus til enkeltpersoner eller indbyde transportbrugerorganisationer såvel som europæiske repræsentanter for internationale organisationer og erhvervsorganisationer, som er involveret i, eller direkte berørte af, landtransportsikkerheden.

3. Navnene på enkeltpersoner, der er omhandlet i stk. 1, litra a) og b), offentliggøres i Kommissionens register over ekspertgrupper og lignende enheder (»registret«). Navnene på medlemsstaternes myndigheder kan offentliggøres i registret. Navnene på enkeltpersoner og organisationer, der er omhandlet i stk. 2, offentliggøres i registret, og det repræsenterede interesseområde angives (3).

4. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Forretningsgang

1. Gruppens formandskab varetages af en repræsentant for Kommissionen.

2. Efter aftale med Kommissionen kan gruppen nedsætte arbejdsgrupper til at undersøge specifikke spørgsmål på grundlag af et mandat, som gruppen opstiller. Sådanne arbejdsgrupper opløses, så snart de har opfyldt deres mandater.

3. Kommissionen kan indbyde enhver person, der har særlig kompetence inden for et emne, der er opført på dagsordenen, til at deltage i gruppens arbejde på ad hoc-basis. Indbudte sagkyndige deltager kun i den del af arbejdet, hvortil deres deltagelse er påkrævet.

4. Gruppen kan med henblik på afgivelse af udtalelser udnævne en af medlemsstaternes repræsentanter som ordfører til at udarbejde rapporter.

5. Gruppen indkaldes af Kommissionen og mødes normalt i dennes bygninger. Der afholdes mindst to møder om året. Sekretariatsopgaverne varetages af Kommissionen. Andre tjenestemænd i Kommissionen med interesse i det pågældende spørgsmål kan deltage i møder i gruppen og dennes arbejdsgrupper.

6. Gruppen drøfter anmodninger om udtalelser fremsat af Kommissionen og udtalelser, som gruppen fremsætter på eget initiativ. Drøftelserne efterfølges ikke af en afstemning.

7. Kommissionen offentliggør alle relevante dokumenter enten i registret eller via et link fra registret til et særligt websted. Med hensyn til offentliggørelse kan denne undlades i tilfælde, hvor et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (4).

8. Gruppens medlemmer og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (5). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 6

Mødeudgifter og finansielle virkninger

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Medlemsrepræsentanternes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser. Ligeledes refunderes observatørers og indbudte eksperters rejse- og opholdsudgifter i forbindelse med deltagelse i gruppens aktiviteter.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 31. maj 2012. På Kommissionens vegne José Manuel BARROSO Formand

(1) KOM(2011) 144 endelig.

(2) EFT L 8 af 12.1.2001, s. 1.

(3) Medlemmer, som ikke ønsker deres navne offentliggjort, kan anmode om en undtagelse fra denne regel. En anmodning om ikke at offentliggøre navnet på et medlem af ekspertgruppen betragtes som berettiget, når en offentliggørelse kan bringe hans eller hendes sikkerhed eller integritet i fare eller i urimelig grad skade privatlivets fred.

(4) EFT L 145 af 31.5.2001, s. 43.

(5) EFT L 317 af 3.12.2001, s. 1.